จังหวัดน่าน เกิดพายุฤดูร้อนพัดบ้านเรือนเสียหาย ไฟฟ้าขัดข้องเป็นวงกว้าง หลายอำเภอ
จังหวัดน่าน เกิดพายุฤดูร้อนพัดบ้านเรือนเสียหาย ไฟฟ้าขัดข้องเป็นวงกว้าง หลายอำเภอ วานนี้ 17 เมษายน 2562 เวลาประมาณ 17.30 น. จังหวัดน่าน เกิดพายุฤดูร้อน ฝนตกและมีลมกระโชกแรง ทำให้บ้านเรือนประชาชนเสียหายและไฟฟ้าดับเป็นวงกว้าง ในพื้นที่อำเภอท่าวังผา อำเภอปัว อำเภอภูเพียง อำเภอเมืองน่าน  หลังคาบ้านเรือนประชาชนเป็นสังกะสีถูกลมพายุพัดไปทั้งหลัง ส่วนที่เป็นกระเบื้องได้รับความเสียหายเป็นบางส่วน ประมาณ 80 หลังคาเรือน  โดยมี 5 – 10 หลังคาเรือนได้รับความเสียหายมากอยู่ระหว่างการสำรวจ นายวรกิตติ ศรีทิพากร ผู้ว่าราชการจังหวัดน่าน  มอบหมายให้นายสัมฤทธิ์ สวามิภักดิ์ รองผู้ว่าราชการจังหวัดน่าน พร้อมนายณรงค์ อินโส หัวหน้าสำนักงานป้องกันและบรรเทาสาธารณภัยจังหวัดน่าน ฝ่ายปกครองอำเภอท่าวังผา เข้าสำรวจความเสียหายกรณีเกิดเหตุวาตภัย นายสัมฤทธิ์ สวามิภักดิ์ รองผู้ว่าราชการจังหวัดน่าน  สั่งการให้ทางเทศบาลตำบลท่าวังผา เร่งสำรวจความเสียหาย ประมาณการความเสียหายและให้การช่วยเหลือผู้ประสบภัยโดยเร่งด่วน เพื่อเป็นการบรรเทาความเดือดร้อน